Tårer er blevet grædt ved Retten i Aalborg i dag, da vidner skulle fortælle om en meget tragisk hændelse, de overværede 17. september 2021, da en 41-årig kvinde blev dræbt af sin mand på åben gade. Foruden øjenvidner til drabet var faren til den afdøde kvinde også indkaldt som vidne. Han skulle fortælle om sit forhold til datteren og til sin tidligere svigersøn, og om sidstnævnte havde han ikke meget godt at sige. Den dræbte kvindes far beskrev, hvordan hans tidligere svigersøn havde været meget kontrollerende overfor hans datter, og at han gennem årene havde været meget bekymret for hende. Faren havde flere gange selv oplevet mandens forsøg på at kontrollere og overvåge hans datter. For eksempel opdagede han på et tidspunkt en GPS i datterens bil, som eksmanden havde plantet der. Den fjernede han, hvorefter eksmanden placerede en ny GPS på bilen. Denne fik de ikke kendskab til, før det var forsent. Da hverken anklager eller forsvarer havde flere spørgsmål til faren rejste han sig op og henvendte sig til dommere og nævninge. - I skal vide, at hans handling har traumatiseret to børn for resten af deres liv, sagde han mens han hulkende forlod retssalen. Nægter at have dræbt med forsæt Da den 53-årige drabstiltalte mand afgav forklaring tirsdag, lød det, at han erkendte drabet, men at han nægtede, at det var noget, han havde planlagt. Han forklarede, at han havde opsøgt sin ekskone, fordi han ville rede trådene ud. Deres forhold til hinanden og samarbejde om deres to fælles børn, var kørt af sporet, lød det. Senere samme måned skulle de i retten, hvor han var tiltalt for at have overtrådt det tilhold hun havde mod ham 34 gange, og han ville gerne finde en løsning på deres problemer. Med sig havde han en pistol, men det var ikke fordi, han havde i sinde at bruge den, forklarede han i retten. Onsdagens mange vidner tegner dog et billede af en mand, for hvem vold mod ekskonen ikke ligefrem er fremmed. - Hun var meget bange for ham. Det sagde hun til mig mange gange, lyder det fra en af kvindens farmaceut-kollegaer. De to havde arbejdet sammen i syv år, og gennem årene havde de udviklet et stærkt venskab. Kvinden fortæller, at den 53-årige efter skilsmissen i 2017 var meget optaget af at vide, om hans ekskone fik nye kærester. - Jeg er så ked af det Som dagens sidste element indtog den 53-årige selv vidneskranken igen. Han havde behov for at kommentere på nogle af de ting, der var kommet frem i løbet af dagen, fortalte han. Og det er heller ikke ligefrem et sympatisk billede, de forskellige vidner har tegnet af manden. Alle har de fortalt, hvordan han virkede fuldstændig upåvirket i minutterne efter, han havde skud sin ekskone i hovedet, og så endda for øjnene af deres to børn. Vil du ikke lige fortælle, hvordan du havde det umiddelbart bagefter, spurgte den 53-åriges forsvarer? - Jeg var bare fuldstændig tom. Det var en komplet følelse af tomhed, der fyldte mig, siger den 53-årige, som forklaring på, hvorfor han bare sad og kiggede roligt ud i luften efter skudafgivelsen. - At sige at jeg er ked af det,  er simpelthen ikke nok. Jeg er så ked af, at jeg har begået den her ugerning, siger han, mens han græder. Og om sin tidligere svigerfar knyttede han også et par ord. - Jeg forstår hans vrede. Han har fuld ret til sin vrede, men jeg håber, at tiden kan bedre det for ham. Hvis der er en, jeg virkelig vil beklage overfor, så er det ham, siger den 53-årige, der er opløst af gråd. Nægter chikane Den 53-årige er tiltalt for at have skudt og dræbt sin ekskone og 39 andre forhold, der primært omhandler chikane og overtrædelse af det tilhold, hun havde mod ham. Han erkender, at han har skudt sin ekskone med en ni millimeter pistol, men de mange forhold vedrørende chikane, trusler, og overtrædelse af tilholdet nægter han. På gerningstidspunktet var han allerede tiltalt for en række ulovlige forhold vedrørende sin adfærd omkring ekskonen. Der er afsat seks retsdage til sagen, og det ventes, at der falder dom 30. maj 2023. .
Det har været en tung og følelsesmæssig hård dag ved Retten i Aalborg med vidneafhøringer i relation til det voldsomme kvindedrab på Skelagervej.